钦定古今图书集成/理学汇编/学行典/第114卷 > 《省试颜子不贰过论》唐·韩愈
## 钦定古今图书集成/理学汇编/学行典/第114卷 > 《省试颜子不贰过论》唐·韩愈

论曰：登孔氏之门者众矣，三千之徒，四科之目，孰非
由圣人之道，为君子之儒者乎？其于过行过言，亦云
鲜矣。而夫子举不贰过，惟颜氏之子，其故何哉？请试
论之。夫圣人抱诚明之正性，根《中庸》之至德，苟发诸
中，形诸外者，不由思虑，莫匪规矩，不善之心，无自入
焉；可择之行，无自加焉。故惟圣人无过。所谓过者，非
谓发于行，彰于言，人皆谓之过而后为过也。生于其
心则为过矣。故颜子之过，此类也。不贰者，盖能止之
于始萌，绝之于未形，不贰之于言行也。《中庸》曰：“自诚
明谓之性，自明诚谓之教。自诚明者，不勉而中，不思
而得，从容中道，圣人也，无过者也。自明诚”者，择善而
固执之者也。不勉则不中，不思则不得不贰过者也。
故夫子之言曰：“回之为人也，择乎《中庸》，得一善则拳
拳服膺而弗失之矣。”又曰：“颜氏之子，其殆庶几乎！”言
犹未至也。而《孟子》亦云：颜子具圣人之体，而微者皆
谓不能无生于其心，而亦不暴之于外，考之于圣人
之道，差为过耳。颜子自惟其若是也，于是居陋巷以
致其诚，饮一瓢以求其志，不以富贵妨其道，不以隐
约易其心，确乎不拔，浩然自守，知高坚之可尚，忘钻
仰之为劳，任重道远，竟莫之致。是以夫子叹其不幸
短命，今也则亡，谓其不能与己并立于至圣之域，观
教化之大行也。不然，行发于身，加于人，言发乎迩，见
乎远，苟不慎也，败辱随之。而后思欲不贰过，其于圣
人之道，不亦远乎！而夫子尚肯谓之“其殆庶几”，孟子
尚复谓之“具体而微”者哉！则颜子之“不贰过”，尽在是
矣。